ส่วนที่ 1

ข้อมูลสรุป (Executive Summary)

บริษัท ดราก้อน วัน จำกัด (มหาชน) (“บริษัท”)
เริ่มดำเนินธุรกิจการลงทุนโดยการถือหุ้นในบริษัทอื่นๆ (Holding Company) ตั้งแต่เดือนกันยายน
2549 เป็นต้นมา อันเป็นผลมาจากการเปลี่ยนแปลงโครงสร้างผู้ถือหุ้นรายใหญ่
โครงสร้างการบริหาร โครงสร้างทางการเงินและนโยบายอื่นๆของบริษัท
พร้อมทั้งเปลี่ยนแปลงลักษณะการประกอบธุรกิจจากเดิมซึ่งประกอบธุรกิจห้างสรรพสินค้า
รวมถึงเปลี่ยนชื่อบริษัทจาก บริษัท ไดอาน่าดีพาร์ทเมนท์สโตร์ จำกัด (มหาชน) เป็นบริษัท ดราก้อน
วัน จำกัด (มหาชน) เมื่อเดือนมิถุนายน 2549

ทั้งนี้ นับแต่เดือนกันยายน 2549 เป็นต้นมา บริษัทจึงดำเนินธุรกิจการลงทุนโดยการถือหุ้นในบริษัทอื่น
ๆ (Holding Company) อย่างเต็มรูปแบบตามเป้าหมายที่บริษัทได้ตั้งไว้ โดยลงทุนถือหุ้นในบริษัท
เอ-โฮสต์ จำกัด (เดิมชื่อ บริษัท แอพพลิเคชั่น โฮสติ้ง เซอร์วิส จำกัด) หรือ A-HOST
คิดเป็นสัดส่วนร้อยละ 96.60 ของทุนจดทะเบียนและเรียกชำระแล้ว ณ วันที่ 31 ธันวาคม 2551
และบริษัทได้ดำเนินการเพื่อให้เป็นไปตามประกาศคณะกรรมการตลาดหลักทรัพย์แห่งประเทศไทย
เรื่องการเปิดเผยข้อมูลและการปฏิบัติการของบริษัทจดทะเบียน
ในการได้มาหรือจำหน่ายไปซึ่งสินทรัพย์ พ.ศ. 2547 โดยการยื่นคำขอให้ตลาดหลักทรัพย์
เอ็ม.เอ.ไอ พิจารณารับหลักทรัพย์ใหม่
ซึ่งหลักทรัพย์ของบริษัทได้รับอนุมัติให้เป็นหลักทรัพย์จดทะเบียนและซื้อขายในตลาดหลักทรัพย์
เอ็ม.เอ.ไอ ตั้งแต่วันที่ 25 มิถุนายน 2550 เป็นต้นมา

อนึ่ง ณ วันที่ 31 ธันวาคม 2551 บริษัทมีทุนจดทะเบียน 1,135,043,880 บาท ทุนชำระแล้ว
660,053,931 บาท แบ่งเป็นหุ้นสามัญ 660,053,931 หุ้น มูลค่าที่ตราไว้หุ้นละ 1 บาท

ลักษณะการประกอบธุรกิจ

(ดูรายละเอียดเพิ่มเติมในส่วนที่ 2 ข้อ 3 เรื่อง การประกอบธุรกิจ)

ลักษณะการประกอบธุรกิจของบริษัท

บริษัทประกอบธุรกิจหลัก คือ การลงทุนโดยการถือหุ้นในบริษัทอื่น ๆ (Holding Company)
โดยมุ่งเน้นการลงทุนส่วนใหญ่ในธุรกิจที่เกี่ยวข้องกับเทคโนโลยีสมัยใหม่ (Technology Focus)
รวมถึงธุรกิจที่เกี่ยวข้อง และธุรกิจอื่น ๆ ที่สามารถสร้างมูลค่าเพิ่มให้กับบริษัทในระยะยาว
มีศักยภาพที่จะเติบโตและสร้างผลกำไรในอนาคต
หรือมีคุณสมบัติที่จะเป็นบริษัทจดทะเบียนในตลาดหลักทรัพย์ได้ในอนาคต

นอกจากนี้ บริษัทยังดำเนินธุรกิจการให้บริการให้คำปรึกษาในด้านต่าง ๆ เช่น การลงทุน
การควบรวมกิจการ และการปรับโครงสร้างกิจการ
รวมทั้งการเป็นที่ปรึกษาด้านการติดตามและประเมินผล เป็นต้น
โดยบริษัทได้รับการขึ้นทะเบียนเป็นบริษัทที่ปรึกษาไทยประเภท A กับศูนย์ข้อมูลที่ปรึกษาไทย
กระทรวงการคลัง

ทั้งนี้ ณ วันที่ 31 ธันวาคม 2551 บริษัทมีการลงทุนดังนี้

+---------------------------+-----------------------------+-----------+
| บริษัท                      | ลักษณะการประกอบธุรกิจ          | สัดส       |
|                           |                             | ่วนการถือหุ้น |
|                           |                             | (ร้อยละ)   |
+===========================+=============================+===========+
| บริษัทย่อย                   |                             |           |
+---------------------------+-----------------------------+-----------+
| 1. บริษัท เอ-โฮสต์ จำกัด      | จำหน่ายและให                 | 96.60     |
|                           | ้บริการเกี่ยวกับโปรแกรมคอมพิวเตอร์ |           |
|                           | รวมถึงกา                     |           |
|                           | รจัดวางระบบและให้บริการเสริมต่าง |           |
|                           | ๆ                           |           |
+---------------------------+-----------------------------+-----------+
| 2. บริษัท เอวิชั่น จำกัด        | จำหน่าย ติดตั้ง ให้บริการ         | 4         |
|                           | และให้คำป                    | 9.00^(1/) |
|                           | รึกษาด้านระบบโปรแกรมคอมพิวเตอร์ |           |
+---------------------------+-----------------------------+-----------+
| 3. บริษัท เอบีซีเอส จำกัด      | บริการด้านเทคโนโลยี            | 9         |
|                           | ในการพัฒนาโปรแกรมคอมพิวเตอร์   | 0.00^(1/) |
+---------------------------+-----------------------------+-----------+
| 4. บริษัท ดราก้อน เพาเวอร์    | โรงไฟฟ้าพลังความร้อน           | 99.99     |
| จำกัด                      | ปัจจุบันอยู่ในระหว่างก            |           |
|                           | ารศึกษาความเป็นไปได้ของโครงการ |           |
+---------------------------+-----------------------------+-----------+
| 5. บริษัท ไพลิน แอสเซท จำกัด  | ลงทุนในอสังหาริมทรัพย์           | 4         |
|                           |                             | 9.00^(2/) |
| (เป็นบ                     |                             |           |
| ริษัทจดทะเบียนในประเทศกัมพูชา) |                             |           |
+---------------------------+-----------------------------+-----------+
| บริษัทที่เกี่ยวข้อง              |                             |           |
+---------------------------+-----------------------------+-----------+
| 6. บริษัท บริทไบค์ จำกัด       | จำหน่ายรถจักรยานยนต์ ภายใต้ยี่ห้อ  | 15.00     |
|                           | “Triumph”                   |           |
+---------------------------+-----------------------------+-----------+
| 7. บริษัท วันเน็ต จำกัด        | บริการด้านซอฟต์แวร์             | 1         |
|                           | ประเภทเกมส์ออนไลน์            | 4.52^(3/) |
+---------------------------+-----------------------------+-----------+

หมายเหตุ ^(1/) ถือหุ้นโดย บริษัท เอ-โฮสต์ จำกัด

  ^(2/) ถือหุ้นโดย บริษัท ดราก้อน เพาเวอร์ จำกัด

  ^(3/) ที่ประชุมคณะกรรมการของบริษัท ครั้งที่ 6/2551 เมื่อวันที่ 30 มิถุนายน 2551
  มีมติให้ขายเงินลงทุนทั้งหมดในบริษัท วันเน็ต จำกัด
  ให้แก่บุคคลที่มิได้มีส่วนเกี่ยวโยงตามประกาศคณะกรรมการตลาดหลักทรัพย์แห่งประเทศไทย
  โดยคาดว่าจะดำเนินการให้แล้วเสร็จในไตรมาสที่ 2 ปี 2552

ลักษณะการประกอบธุรกิจของบริษัทย่อย

เนื่องจาก ณ วันที่ 31 ธันวาคม 2551 บริษัทมีการถือหุ้นในบริษัทย่อยโดยตรง คือ (1) บริษัท
เอ-โฮสต์ จำกัด (“A-HOST”) และ (2) บริษัท ดราก้อน เพาเวอร์ จำกัด
ซึ่งขณะนี้อยู่ในระหว่างการศึกษาความเป็นไปได้ของโครงการ ดังนั้น
ในการอธิบายถึงการประกอบธุรกิจของบริษัทย่อย จึงเน้นถึงการประกอบธุรกิจของ A-HOST
เป็นหลัก

บริษัท เอ-โฮสต์ จำกัด (“A-HOST”) ประกอบธุรกิจจำหน่าย
และให้บริการเกี่ยวกับโปรแกรมคอมพิวเตอร์
โดยเป็นผู้เชี่ยวชาญด้านบริการจัดวางระบบไอทีและให้บริการเสริมต่าง ๆ
สำหรับลูกค้าตั้งแต่กิจการขนาดกลางไปจนถึงขนาดใหญ่ เช่น การให้บริการวางระบบ
การให้บริการโฮสติ้งเซอร์วิส
ซึ่งเป็นบริการดูแลบริหารจัดการระบบและสนับสนุนการใช้งานระบบคอมพิวเตอร์ให้แก่ลูกค้า
การรับบริหารระบบไอที และการให้เช่าเซิร์ฟเวอร์ เป็นต้น โดย A-HOST ได้รับแต่งตั้งจาก
Oracle Corporation (“Oracle”) ให้เป็นตัวแทนจำหน่ายและให้บริการผลิตภัณฑ์ Oracle
ที่ใหญ่ที่สุดรายหนึ่งในประเทศไทย
และเป็นพันธมิตรในประเทศรายแรกที่ได้รับการแต่งตั้งให้เป็นพันธมิตรในระดับ Oracle
Certified Advantage Partner ซึ่งเป็นพันธมิตรระดับสูงสุดที่บริษัท Oracle
จะแต่งตั้งให้แก่ตัวแทนจำหน่าย สรุปผลิตภัณฑ์และบริการของ A-HOST ได้ดังนี้

I.  ผลิตภัณฑ์

1.  ซอฟแวร์ (Software)

    -   โปรแกรมสำเร็จรูป (Application) ของ Oracle ที่เรียกว่า Oracle
        e-Business Suite
        ซึ่งเป็นระบบที่ใช้เชื่อมระบบการทำงานของทุกหน่วยงานในองค์กรเชื่อมต่อกันโดยสมบูรณ์
        (Full Integration)

    -   Core Technology Product ซึ่งเป็นระบบจัดการฐานข้อมูลของ Oracle
        และเครื่องมือที่ใช้ในการพัฒนาโปรแกรมเพื่อให้ได้ออกมาเป็นโปรแกรมสำเร็จรูปที่รองรับการทำงานบนอินเตอร์เนต
        (Oracle Platform) นอกจากนี้ A-HOST ได้รับแต่งตั้งเป็นตัวแทนจำหน่ายหลักของ
        Oracle Core Technology ในฐานะ Value Added Distributor

ข. ฮาร์ดแวร์ (Hardware) ซึ่งเป็นส่วนหนึ่งของการให้บริการตามความต้องการของลูกค้า

II. บริการ

1.  การวางระบบและการติดตั้งระบบงานคอมพิวเตอร์ (Implementation)

  เป็นการวางระบบและติดตั้งโปรแกรมสำเร็จรูปต่าง ๆ เช่น ระบบบริหารความสัมพันธ์กับลูกค้า
  (Customer Relationship Management - CRM) ระบบบริหารทรัพยากรองค์กร
  (Enterprise Resource Management - ERP)
  และระบบอื่นๆที่เกี่ยวข้องกับการบริหารข้อมูลเพื่อการดำเนินงานลูกค้า
  โดยใช้โปรแกรมสำเร็จรูปของ Oracle ในการให้บริการ

2.  การให้บริการโฮสติ้งเซอร์วิส (Hosting Service)

  เป็นธุรกิจที่ A-HOST พัฒนาขึ้นโดย A-HOST จะเป็นผู้ลงทุนในอุปกรณ์ฮาร์ดแวร์และซอฟต์แวร์ต่าง
  ๆ ที่เกี่ยวข้องกับการจัดวางระบบคอมพิวเตอร์การบริหารจัดการตามที่ลูกค้าต้องการ
  เพื่อให้ลูกค้าสามารถใช้งานระบบคอมพิวเตอร์ได้โดยไม่ต้องลงทุนเอง

3.  การให้บริการเป็นที่ปรึกษา

  การให้บริการที่ปรึกษาเป็นการให้บริการเพิ่มเติมจากบริการวางระบบและบริการโฮสติ้งเซอร์วิส
  เพื่อตอบสนองความต้องการของลูกค้าให้ครบถ้วน

4.  บริการศูนย์การเรียนรู้

  A-HOST มีการจัดตั้งศูนย์การเรียนรู้ (Training Center)
  เพื่อจัดสอนเรื่องการใช้ระบบบริหารจัดการข้อมูล และการใช้โปรแกรมสำเร็จรูปของ Oracle
  แก่ผู้ใช้งานของบริษัทลูกค้า

ภาวะอุตสาหกรรมและการแข่งขัน

จากผลสำรวจตลาดเทคโนโลยีสารสนเทศและการสื่อสารของประเทศไทยประจำปี 2550
และประมาณการสำหรับปี 2551 ตามที่เผยแพร่ในเว็บไซต์ www.sipa.or.th พบว่า ในปี 2550
ตลาดเทคโนโลยี (Information Technology) ในประเทศไทย ซึ่งประกอบด้วยตลาดฮาร์ดแวร์
(Computer Hardware) ตลาดซอฟต์แวร์ (Computer Software)
ตลาดบริการด้านคอมพิวเตอร์ (Computer Services) และตลาดอุปกรณ์สื่อสารข้อมูล (Data
Communication Equipments) มีมูลค่ารวม 204,535 ล้านบาท ซึ่งเติบโตร้อยละ 6.3 จากปี
2549 และคาดว่าในปี 2551 ตลาดเทคโนโลยีจะมีมูลค่า 234,073 ล้านบาท หรือเติบโตร้อยละ
14.4 จากปี 2550 โดยคาดว่าตลาดฮาร์ดแวร์มีมูลค่า 73,387 ล้านบาท หรือร้อยละ 31.4
ของตลาด ในส่วนของตลาดซอฟต์แวร์นั้น คาดว่าจะมีมูลค่า 67,262 ล้านบาท หรือร้อยละ 28.7
ของตลาด ในด้านของตลาดบริการด้านคอมพิวเตอร์ คาดว่าจะมีมูลค่า 26,264 ล้านบาท
หรือร้อยละ 11.2 ของตลาด

โดยสรุปแล้ว การเติบโตของตลาดฮาร์ดแวร์ ซอฟท์แวร์ และบริการด้านคอมพิวเตอร์ในช่วงปี 2549
– 2550 เติบโตประมาณร้อยละ 12.5 และในช่วงปี 2550 – 2551
คาดว่าจะเติบโตเฉลี่ยประมาณร้อยละ 13.9

ด้านภาวะการแข่งขัน A-HOST มีคู่แข่งที่แตกต่างกันในแต่ละผลิตภัณฑ์และบริการ
โดยในส่วนของผลิตภัณฑ์โปรแกรมสำเร็จรูปนั้น นอกจากผลิตภัณฑ์ของ Oracle แล้ว
ยังมีผลิตภัณฑ์ของยี่ห้ออื่นที่สนับสนุนการบริหารฐานข้อมูล ได้แก่ SAP, PeopleSoft และ
Microsoft และในส่วนของซอฟต์แวร์ที่เป็นผลิตภัณฑ์ Core Technology นั้น
ผลิตภัณฑ์ยี่ห้ออื่นในตลาด ได้แก่ DB2(IBM) และ SQL(Microsoft) เป็นต้น
โดยแต่ละผลิตภัณฑ์จะมีตัวแทนจำหน่ายเป็นผู้จำหน่ายสินค้าสู่ลูกค้า
ซึ่งส่วนใหญ่จะให้บริการติดตั้งระบบงานคอมพิวเตอร์ควบคู่ไปด้วย

ในด้านการให้บริการโฮสติ้งเซอร์วิสสำหรับ Oracle Application ปัจจุบัน IBM
มีการให้บริการโฮสติ้งเซอร์วิสประเภทนี้แก่ธุรกิจขนาดใหญ่ เช่น ธนาคารพาณิชย์
แต่ในกลุ่มลูกค้าขนาดกลางถึงขนาดค่อนข้างใหญ่ ซึ่งเป็นกลุ่มลูกค้าของ A-HOST นั้น
มีผู้ให้บริการโฮสติ้งเซอร์วิสแก่ลูกค้ากลุ่มนี้เพียงน้อยราย

ปัจจัยความเสี่ยง

ความเสี่ยงเกี่ยวกับบริษัทและธุรกิจของบริษัท

1.  ความเสี่ยงจากการที่บริษัทเป็นบริษัทที่ประกอบธุรกิจโดยการลงทุนในบริษัทอื่นๆ (Holding
    Company) และการดำรงอยู่ของบริษัทขึ้นอยู่กับเงินปันผลที่ได้จากหุ้นที่บริษัทถืออยู่

  เนื่องจากบริษัทประกอบธุรกิจโดยการถือหุ้นในบริษัทอื่น
  การดำรงอยู่ของบริษัทจึงขึ้นอยู่กับเงินปันผลที่ได้รับจากหุ้นที่บริษัทถืออยู่
  ซึ่งความสามารถในการจ่ายเงินปันผลที่สามารถจ่ายได้ขึ้นอยู่กับผลประกอบการและกระแสเงินสดของบริษัทเหล่านั้น
  ดังนั้น หากผลประกอบการของบริษัทย่อยและบริษัทที่เกี่ยวข้องกันอื่นๆ ไม่เป็นไปตามเป้าหมาย
  อาจส่งผลให้บริษัทดังกล่าวไม่สามารถจ่ายเงินปันผลได้ตามที่คาดการณ์ไว้ นอกจากนี้
  ความสามารถในการจ่ายเงินปันผลยังเป็นไปตามข้อบังคับ กฎหมาย และข้อจำกัดอื่น ๆ
  ที่เกี่ยวข้อง

  อย่างไรก็ดี บริษัทมีนโยบายในการประเมินการลงทุนที่รัดกุม
  ไม่ว่าจะเป็นการพิจารณาถึงโอกาสในการเติบโตของธุรกิจ
  การตรวจสอบสถานะของบริษัทก่อนการลงทุน การทำประมาณการทางการเงิน
  การวางแผนงานในการลงทุนและการออกจากการลงทุน นอกจากนี้
  ในกรณีที่เหมาะสมและจำเป็นบริษัทยังได้พิจารณาว่าจ้างที่ปรึกษาภายนอกเพื่อประเมินมูลค่ากิจการ
  ความเสี่ยงที่อาจจะเกิดขึ้นจากการลงทุน รวมถึงตรวจสอบสถานะในด้านต่าง ๆ
  ของบริษัทที่จะลงทุนตามความจำเป็นและเหมาะสม อาทิ ที่ปรึกษาทางกฎหมาย
  ที่ปรึกษาทางการเงิน ที่ปรึกษาทางด้านบัญชี หรืออื่น ๆ
  เพื่อประกอบการพิจารณาการลงทุนของคณะกรรมการของบริษัท
  และคณะกรรมการพิจารณาการลงทุน เป็นต้น รวมถึงเมื่อบริษัทเข้าลงทุนแล้ว
  บริษัทได้ดำเนินการควบคุมและติดตามผลการดำเนินงานเป็นประจำทุกไตรมาส
  ซึ่งนับว่าจะช่วยลดความเสี่ยงในด้านนี้ลงได้ในระดับหนึ่ง

2.  ความเสี่ยงจากการการด้อยค่าของค่าความนิยมและเงินลงทุน

  เนื่องจาก บริษัทมีนโยบายการลงทุนระยะกลางถึงระยะยาวในบริษัทที่มิได้จดทะเบียนในตลาดหลัก
  ทรัพย์ ที่มีผลประกอบการที่ดี มีศักยภาพในการเติบโต
  หรือมีคุณสมบัติที่จะเป็นบริษัทจดทะเบียนในตลาดหลักทรัพย์ได้ในอนาคต
  ซึ่งบริษัทอาจมีการลงทุนในมูลค่าที่สูงกว่ามูลค่าตามบัญชีของบริษัทอื่น ๆ ส่งผลให้เกิดค่าความนิยม
  หากเกิดการด้อยค่าขึ้น
  บริษัทจะต้องทำการปรับปรุงมูลค่าค่าความนิยมโดยการบันทึกการด้อยค่าของค่าความนิยมเป็นค่าใช้จ่ายของบริษัท
  นอกจากนี้ บริษัทอาจมีความเสี่ยงจากการด้อยค่าของเงินลงทุน
  หากเกิดความเปลี่ยนแปลงในบริษัทที่ลงทุนอย่างมีนัยสำคัญ
  ส่งผลให้ผลประกอบการของบริษัทที่ลงทุนไม่เป็นไปตามที่คาดการณ์

3.  ความเสี่ยงจากการที่ผู้ถือหุ้นไม่ได้รับเงินปันผล

  เนื่องจาก
  การจ่ายเงินปันผลจะต้องเป็นการจ่ายจากผลการดำเนินงานของงบการเงินเฉพาะกิจการ
  อย่างไรก็ตามบริษัทมีผลขาดทุนสะสมตามงบการเงินเฉพาะกิจการ ณ วันที่ 31 สิงหาคม 2549
  จำนวน 135.40 ล้านบาท โดยเป็นผลขาดทุนสะสมที่เกิดจากธุรกิจห้างสรรพสินค้า
  ซึ่งเป็นธุรกิจเดิมของบริษัทก่อนการเปลี่ยนแปลงโครงสร้างผู้ถือหุ้นรายใหญ่
  และเปลี่ยนแปลงลักษณะการประกอบธุรกิจ เป็นธุรกิจการลงทุนโดยการถือหุ้นในบริษัทอื่น ๆ
  โดยภายหลังจากการเปลี่ยนแปลงลักษณะการประกอบธุรกิจ
  บริษัทมีผลขาดทุนสะสมตามงบการเงินเฉพาะกิจการ ณ วันที่ 31 ธันวาคม 2551 จำนวน
  167.05 ล้านบาท
  โดยผลขาดทุนสะสมดังกล่าวส่งผลให้บริษัทไม่สามารถจ่ายเงินปันผลแก่ผู้ถือหุ้นได้ตามกฎหมาย

  อย่างไรก็ตาม บริษัทได้ตระหนักถึงความเสี่ยงดังกล่าว
  จึงมีนโยบายในการปรับปรุงผลการดำเนินงาน โดยการขยายการลงทุน
  ซึ่งเน้นไปยังบริษัทที่มีผลกำไร มีนโยบายในการประเมินการลงทุนที่รัดกุมและชัดเจน
  อีกทั้งมีการติดตามผลการดำเนินงานเป็นประจำทุกไตรมาส

4.  ความเสี่ยงจากการดำเนินธุรกิจของบริษัท เอ-โฮสต์ จำกัด (“A-HOST”) ซึ่งเป็นบริษัทแกน

    1.  ความเสี่ยงจากการพึ่งพิงเจ้าของผลิตภัณฑ์เพียงรายเดียว

  เนื่องจาก A-HOST เป็นตัวแทนจำหน่ายผลิตภัณฑ์ซอฟต์แวร์ของ Oracle Corporation
  (“Oracle”) เพียงรายเดียวและมิได้เป็นตัวแทนจำหน่ายผลิตภัณฑ์ซอฟต์แวร์ของรายอื่น ๆ ดังนั้น
  A-HOST มีความเสี่ยงจากการพึ่งพิงเจ้าของผลิตภัณฑ์เพียงรายเดียว โดยหาก A-HOST
  เกิดความขัดแย้งกับ Oracle และไม่สามารถจำหน่ายผลิตภัณฑ์ของ Oracle ได้อีกต่อไป
  อาจส่งผลกระทบกับผลการดำเนินงานของ A-HOST ได้

  อย่างไรก็ดี ตลอดระยะเวลาที่ผ่านมา A-HOST มีความสัมพันธ์ที่ดีและมีการพัฒนาความสัมพันธ์กับ
  Oracle อย่างต่อเนื่อง โดยในปี 2548 ได้รับแต่งตั้งเป็น Oracle Certified Advantage
  Partner เป็นแห่งแรกในประเทศไทย ซึ่งเป็นความสัมพันธ์ขั้นสูงสุด ที่ Oracle
  มีกับตัวแทนจำหน่าย นอกจากนี้ A-HOST ยังสามารถสร้างยอดขายให้กับ Oracle
  ได้อย่างต่อเนื่องโดยมีอัตราการเติบโตมากกว่าร้อยละ 10 ต่อปี ในช่วง 3 ปีที่ผ่านมา
  นอกจากนี้ในปี 2549 A-HOST ได้รับรางวัล ASEAN Partner of the Year จาก Oracle
  ในระดับภูมิภาคอาเซียน เนื่องจากสามารถทำยอดขายสูงสุดเมื่อเปรียบเทียบกับคู่ค้ารายอื่น
  และในปี 2550 A-HOST ได้รับรางวัล Value-Added Distributor of the Year จาก
  Oracle เนื่องจากสามารถทำยอดขายสูงสุดในประเทศไทยเป็นระยะเวลา 3 ปีติดต่อกัน

2.  ความเสี่ยงจากการพึ่งพิงผู้บริหาร

  A-HOST ก่อตั้ง กำหนดทิศทาง และนโยบายการบริหารงาน โดยนายบุญประสิทธิ์ ตั้งชัยสุข
  ซึ่งการบริหารงานในอดีตที่ผ่านมานั้นทำให้ A-HOST ประสบความสำเร็จ มีผลกำไรอย่างต่อเนื่อง
  ดังนั้น A-HOST จึงอาจมีความเสี่ยงในการดำเนินงาน
  หากนายบุญประสิทธิ์ไม่สามารถบริหารงานของ A-HOST ได้ต่อไป

  แต่อย่างไรก็ดี A-HOST มีระบบการบริหารงานในรูปแบบของคณะทำงาน
  และผู้บริหารส่วนใหญ่ร่วมงานกับ A-HOST มาอย่างน้อย 6 ปี จึงเข้าใจระบบการบริหาร
  การจัดการ และการดำเนินงานของ A-HOST เป็นอย่างดี ทำให้สามารถบริหารงานของ
  A-HOST ได้อย่างต่อเนื่อง นอกจากนี้ คณะกรรมการ A-HOST
  ได้มีมติอนุมัติการทำสัญญาว่าจ้างผู้บริหาร มีอายุสัญญา 3 ปี นับจากเดือน พฤศจิกายน 2549
  จึงนับว่าเป็นการลดความเสี่ยงในด้านนี้ลงได้ในระดับหนึ่ง

3.  ความเสี่ยงจากการขัดข้องของระบบคอมพิวเตอร์

  เนื่องจากการดำเนินธุรกิจของ A-HOST
  มีความจำเป็นต้องพึ่งพาระบบคอมพิวเตอร์เพื่อให้บริการแก่ลูกค้า
  ดังนั้นหากเกิดปัญหาหรือความขัดข้องของระบบคอมพิวเตอร์ A-HOST
  อาจไม่สามารถให้บริการกับลูกค้าได้อย่างมีประสิทธิภาพ หรืออาจทำให้ข้อมูลของลูกค้าเสียหาย
  ซึ่งอาจส่งผลกระทบต่อรายได้ของ A-HOST รวมไปถึงส่งผลให้ความน่าเชื่อถือของ A-HOST
  ลดลง อย่างไรก็ตาม A-HOST มีระบบคอมพิวเตอร์สำรองเพื่อจัดเก็บข้อมูลสองแห่ง ดังนั้น
  หากระบบคอมพิวเตอร์หลักขัดข้อง A-HOST สามารถนำระบบสำรองมาใช้ได้ทันที ทั้งนี้
  จากการประกอบธุรกิจของ A-HOST 9 ปีที่ผ่านมานั้น A-HOST
  ไม่เคยมีปัญหาเกี่ยวกับการขัดข้องของระบบคอมพิวเตอร์ที่ส่งผลเสียหายให้แก่ลูกค้า
  และไม่เคยมีลูกค้ายกเลิกสัญญาด้วยเหตุดังกล่าวแต่อย่างใด

4.  ความเสี่ยงจากการเปลี่ยนแปลงของเทคโนโลยี

  ปัจจุบัน ธุรกิจเทคโนโลยีสารสนเทศ อุปกรณ์คอมพิวเตอร์และเครือข่าย
  ทั้งในส่วนของฮาร์ดแวร์และซอฟต์แวร์
  มีกระบวนการวิจัยและพัฒนาที่ก้าวหน้าอย่างรวดเร็วและมีประสิทธิภาพสูง
  ทำให้ผู้ประกอบการต่างๆ ต้องปรับตัวให้ทันกับกระบวนการพัฒนาดังกล่าว
  ซึ่งรวมถึงการพัฒนารูปแบบสินค้า บริการ
  และความรู้ความสามารถของบุคลากรให้ทันต่อความเปลี่ยนแปลง
  จึงอาจส่งผลกระทบต่อผลประกอบการของ A-HOST หากมีการพัฒนาเทคโนโลยีใหม่ ๆ
  ขึ้นมาทดแทนสินค้า และ/หรือบริการของ A-HOST หรืออาจส่งผลให้ A-HOST
  มีรายจ่ายเพื่อการลงทุน
  เพื่อพัฒนาบริการและบุคลากรให้ทันต่อความเปลี่ยนแปลงของเทคโนโลยีใหม่ๆเพิ่มขึ้น อย่างไรก็ดี
  A-HOST จะสั่งผลิตภัณฑ์จาก Oracle Corporation (“Oracle”)
  และส่งตรงให้กับบริษัทลูกค้าหรือตัวแทนจำหน่ายเมื่อมีการสั่งซื้อเท่านั้น ทำให้ A-HOST
  ไม่มีความเสี่ยงจากการที่สินค้าคงเหลือจะล้าสมัยและไม่สามารถจำหน่ายได้
  ในด้านของการพัฒนาบุคลากรฯ จะได้รับการฝึกอบรมเรื่อง ผลิตภัณฑ์ และเทคโนโลยีใหม่ ๆ จาก
  Oracle อย่างต่อเนื่อง จึงนับว่าเป็นการลดความเสี่ยงในด้านนี้ลงได้ในระดับหนึ่ง

ฐานะการเงินและผลการดำเนินงานรวมของบริษัท

(ดูรายละเอียดเพิ่มเติมในส่วนที่ 2 ข้อ 12 เรื่อง ฐานะการเงินและผลการดำเนินงาน)

ฐานะการเงินและผลการดำเนินงานรวมของบริษัทประจำปี 2551 สิ้นสุด ณ วันที่ 31 ธันวาคม
2551 ประกอบด้วย ผลการดำเนินงานของบริษัทและผลการดำเนินงานของบริษัทย่อย
ตามสัดส่วนการถือหุ้น

ในงบการเงินรวมประจำปี 2551 บริษัทมีรายได้รวม 368.80 ล้านบาทซึ่งลดลงจากปี 2550
จำนวน 61.97 ล้านบาทหรือลดลงร้อยละ 14.39
โดยมีสาเหตุหลักมาจากรายได้จากการขายและบริการของ A-HOST ที่ลดลง ทั้งนี้
บริษัทมีผลขาดทุนสุทธิจำนวน 112.65 ล้านบาท
โดยผลขาดทุนที่เกิดขึ้นมีสาเหตุหลักมาจากค่าใช้จ่ายในการศึกษาโครงการโรงงานไฟฟ้าพลังงานความร้อนที่ประเทศกัมพูชาของ
D-Power จำนวนประมาณ 43.34 ล้านบาท และค่าเผื่อการตั้งด้อยค่าเงินลงทุนใน Onenet และ
หนี้สงสัยจะสูญจำนวนรวม 10.69 ล้านบาท

ณ สิ้นปี 2551 สินทรัพย์รวมของบริษัทเท่ากับ 343.77 ล้านบาท หนี้สินรวมเท่ากับ 111.80
ล้านบาท ซึ่งส่วนใหญ่เป็นหนี้สินหมุนเวียนจำนวน 110.00 ล้านบาท หรือคิดเป็นร้อยละ 98.39
ของหนี้สินรวม

ณ สิ้นปี 2551 บริษัทมีส่วนของผู้ถือหุ้นเท่ากับ 231.97 ล้านบาท ประกอบด้วย
ทุนจดทะเบียนที่ออกและเรียกชำระแล้ว 660.05 ล้านบาท ส่วนต่ำมูลค่าหุ้น 151.37 ล้านบาท
ขาดทุนสะสม 284.30 ล้านบาท ผลต่างจากการแปลงค่างบการเงินของบริษัทย่อย 0.34 ล้านบาท
และส่วนของผู้ถือหุ้นส่วนน้อย 7.93 ล้านบาท

ผู้ลงทุนควรอ่านรายละเอียดข้อมูลในส่วนที่ 2 ก่อนการตัดสินใจลงทุนในหลักทรัพย์ของบริษัท